Az istálló első konstrukcióját, az AlphaTauri AT01 névre keresztelt, és sötétkék-fehérre festett versenyautót 2020. február 14-én mutatták be hivatalosan. Megtartották a motorpartnert is: a Honda a harmadik egymást követő évben támogatta a csapatot. Az AlphaTauri a középmezőny erős tagja lett, köszönhetően Gasly folyamatos pontszerzéseinek. Az Olasz Nagydíjon a csapat megszerezte első győzelmét is Gasly révén, aki az első francia futamgyőztes volt Olivier Panis 1996-os monacói sikere óta. Panis azt a sikert is egy Honda-motorral érte el, Gasly pedig ráadásul a Honda és az AlphaTauri (illetve Toro Rosso) 50. közös versenyén.